Document ID: 32015R0288

REGULAMENTUL DELEGAT (UE) 2015/288 AL COMISIEI
din 17 decembrie 2014
de completare a Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime în ceea ce privește perioada și datele de inadmisibilitate a cererilor
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 10 alineatul (4),
întrucât:
(1)
Realizarea obiectivelor politicii comune în domeniul pescuitului (PCP) nu ar trebui să fie subminată de operatori care încalcă normele PCP. În conformitate cu articolul 42 alineatul (1) din Regulamentul (UE) nr. 1380/2013 al Parlamentului European și al Consiliului (2), asistența financiară din Fondul european pentru pescuit și afaceri maritime (denumit în continuare „FEPAM”) este condiționată de respectarea de către operatori a normelor PCP.
(2)
În conformitate cu articolul 42 alineatul (2) din Regulamentul (CE) nr. 1380/2013, încălcările grave ale normelor PCP de către operatori antrenează interzicerea temporară sau permanentă a accesului la asistența financiară a Uniunii. Aceste măsuri trebuie să fie eficiente, disuasive și proporționale.
(3)
Pentru a proteja interesele financiare ale Uniunii și ale contribuabililor săi, operatorii care, într-o perioadă determinată anterioară depunerii unei cereri de asistență financiară, au comis încălcări grave, infracțiuni sau fraude, astfel cum se precizează la articolul 10 din Regulamentul (UE) nr. 508/2014, nu ar trebui să beneficieze de asistență financiară din partea FEPAM.
(4)
Operatorii care solicită sprijin din partea FEPAM ar trebui să poată fi clar identificați în vederea verificării admisibilității cererilor lor. În vederea atingerii obiectivelor de care este condiționată acordarea sprijinului din partea FEPAM, este oportun să se stabilească dispozițiile necesare care să garanteze că acești operatori respectă condițiile de admisibilitate pentru a beneficia de sprijin din acest fond în ceea ce privește toate navele de pescuit aflate sub controlul lor efectiv.
(5)
În conformitate cu articolul 10 alineatul (4) din Regulamentul (UE) nr. 508/2014, durata perioadei de inadmisibilitate trebuie să fie proporțională cu natura, gravitatea, durata și recurența încălcării grave, ale infracțiunii sau ale fraudei respective. Prin urmare, este necesar să se stabilească norme pentru calcularea duratei perioadei de inadmisibilitate și să se identifice datele de începere și de încheiere ale acestei perioade.
(6)
În conformitate cu articolul 42 alineatul (3) din Regulamentul (UE) nr. 1380/2013 și cu articolul 10 alineatul (4) litera (a) din Regulamentul (UE) nr. 508/2014, dacă autoritatea competentă stabilește că un operator a comis o încălcare gravă, orice cerere primită de la operatorul respectiv este inadmisibilă pentru sprijin din partea FEPAM timp de cel puțin 12 luni. Dat fiind că Regulamentul (UE) nr. 508/2014 se aplică începând cu 1 ianuarie 2014, pentru a se garanta proporționalitatea și securitatea juridică, numai încălcările grave determinate prin intermediul unei decizii adoptate începând cu 1 ianuarie 2013 ar trebui luate în considerare în vederea calculării perioadei de inadmisibilitate.
(7)
Cu toate acestea, declanșarea imediată și automată a inadmisibilității pentru sprijin din partea FEPAM ar fi disproporționată în cazurile de încălcare care, cu toate că au un caracter grav, astfel cum a fost stabilit de autoritățile competente, nu generează neapărat în mod direct un prejudiciu grav la adresa resurselor piscicole și a mediului marin așa cum se menționează la articolul 90 alineatul (4) din Regulamentul (CE) nr. 1224/2009 al Consiliului (3). În această categorie ar intra, de exemplu, cazurile minore de false declarații de capturi care nu ar trebui să atragă, în sine, inadmisibilitatea imediată a cererilor pentru sprijin din partea FEPAM.
(8)
Încălcările grave legate de îmbarcarea, transbordarea sau debarcarea de pește sub dimensiunile minime ar trebui să fie evaluate în raport cu intrarea în vigoare treptată a normelor legate de eliminarea capturilor aruncate înapoi în mare, astfel cum se preconizează în cadrul PCP. Este inutil și inadecvat să se considere automat inadmisibile cererile de finanțare din FEPAM depuse de operatori care au comis astfel de încălcări.
(9)
În cazurile excepționale menționate la considerentele 7 și 8, pentru a se garanta că inadmisibilitatea cererilor de sprijin din partea FEPAM depuse de operatori respectă principiul proporționalității, este oportun ca perioada de inadmisibilitate să se calculeze pe baza sistemului deja consacrat de puncte atribuite pentru anumite încălcări grave, prevăzut la articolul 92 din Regulamentul (CE) nr. 1224/2009, precum și la articolul 126 și în anexa XXX la Regulamentul de punere în aplicare (UE) nr. 404/2011 al Comisiei (4). În cazurile excepționale menționate la punctele 1, 2 și 5 din anexa XXX la Regulamentul de punere în aplicare (UE) nr. 404/2011, data de la care începe aplicarea și calcularea perioadei de inadmisibilitate ar trebui să fie definite în raport cu articolul 126 alineatul (4) din Regulamentul de punere în aplicare (UE) nr. 404/2011.
(10)
În conformitate cu articolul 92 alineatul (4) din Regulamentul (CE) nr. 1224/2009, dacă titularul unei licențe de pescuit nu comite, în termen de trei ani de la data ultimei încălcări grave, o altă încălcare gravă, toate punctele de pe licența sa de pescuit se anulează. Cu alte cuvinte, punctele înscrise pe o licență de pescuit sunt valabile cel puțin trei ani. Dat fiind că dispozițiile privind FEPAM se aplică începând cu 1 ianuarie 2014, pentru a asigura proporționalitatea și securitatea juridică, punctele aferente încălcărilor grave enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011 ar trebui să fie luate în considerare pentru calcularea perioadei de inadmisibilitate doar în cazul în care au fost atribuite începând cu 1 ianuarie 2013.
(11)
Pescuitul ilegal, nedeclarat și nereglementat (INN) constituie una dintre cele mai grave amenințări la adresa exploatării sustenabile a resurselor acvatice vii și subminează puternic îndeplinirea obiectivelor PCP. Prin urmare, este necesar să se stabilească norme privind inadmisibilitatea cererilor de sprijin din partea FEPAM depuse de operatori ai unor nave de pescuit aflate sub pavilionul unor țări incluse în lista întocmită de Uniune a navelor angajate în activități de pescuit INN sau a navelor aflate sub pavilionul unor țări identificate drept țări terțe necooperante.
(12)
Articolul 10 alineatul (3) din Regulamentul (UE) nr. 508/2014 prevede că cererile înaintate de operatori care au comis o fraudă legată de Fondul european pentru pescuit („FEP”) sau de FEPAM vor fi inadmisibile pentru o anumită perioadă de timp. Având în vedere că frauda reprezintă una dintre cele mai mari amenințări la adresa intereselor financiare ale Uniunii și ale contribuabililor săi și pentru a asigura un tratament armonizat și egal al operatorilor din toate statele membre, ar trebui definite norme corespunzătoare gravității acestei amenințări, referitoare la perioada în care cererile înaintate de operatorii care au comis fraude de acest tip sunt considerate inadmisibile.
(13)
Pentru a asigura aplicarea proporțională și efectivă a normelor privind inadmisibilitatea cererilor depuse de operatori pentru sprijin din partea FEPAM, este oportun să se stabilească norme pentru calcularea perioadelor de inadmisibilitate în cazul în care un operator unic deține mai multe nave de pescuit. Aceste norme ar trebui să garanteze că sprijinul din partea FEPAM nu poate fi acordat unor nave de pescuit care au comis încălcări grave în urma cărora cererile depuse de operatorii respectivi au fost declarate inadmisibile. Este, de asemenea, oportun să se stabilească dispoziții de revizuire a perioadei de inadmisibilitate în cazul în care operatorul săvârșește alte încălcări grave în cursul acestei perioade.
(14)
Ar trebui stabilite norme pentru garantarea unui tratament echitabil al operatorilor care devin proprietari ai unor nave de pescuit ca urmare a unei vânzări sau a altui tip de transfer de proprietate, fără a se submina însă sistemul Uniunii de control, inspecție și asigurare a respectării normelor prevăzut în Regulamentul (CE) nr. 1224/2009, care este necesar în vederea atingerii obiectivelor PCP.
(15)
În cazul în care unui operator i se retrage definitiv licența de pescuit din cauza gravității încălcărilor și a frecvenței ridicate cu care acestea au fost comise, introducerea unei interdicții privind accesul la sprijin din partea FEPAM până la finalul perioadei de eligibilitate prevăzute la articolul 65 alineatul (2) din Regulamentul (UE) nr. 1303/2013 al Parlamentului European și al Consiliului (5) este justificată de nevoia de a proteja interesele financiare ale Uniunii și ale contribuabililor săi. Interdicția ar fi justificată, chiar dacă, în conformitate cu metoda de calcul prevăzută în prezentul regulament, perioada de inadmisibilitate se încheie înainte de sfârșitul perioadei de eligibilitate.
(16)
În conformitate cu articolul 10 alineatul (5) din Regulamentul (UE) nr. 508/2014, statele membre au obligația de a le impune operatorilor care înaintează o cerere în cadrul FEPAM să furnizeze autorității de gestionare o declarație semnată care să confirme că aceștia respectă criteriile prevăzute la articolul 10 alineatul (1) din Regulamentul (UE) nr. 508/2014 și că nu au comis nicio fraudă legată de FEP sau de FEPAM, astfel cum se prevede la articolul 10 alineatul (3) din același regulament. Statele membre trebuie, totodată, să verifice veridicitatea declarației. Statele membre ar trebui să se asigure că aplicarea normelor naționale privind efectele suspensive ale procedurilor de apel nu subminează eficacitatea normelor privind determinarea perioadei de inadmisibilitate.
(17)
În ceea ce privește cazurile de încălcări grave și infracțiuni menționate la articolul 10 alineatul (1) literele (c) și (d) din Regulamentul (UE) nr. 508/2014, cazurile respective vor necesita evaluări și analize suplimentare pentru a se garanta că lungimea perioadei de inadmisibilitate este proporțională cu natura, gravitatea, durata și repetitivitatea acestor infracțiuni și încălcări grave. Este necesar ca prezentul regulament să fie modificat în urma acestor analize.
(18)
Pentru a permite aplicarea cu promptitudine a măsurilor prevăzute de prezentul regulament și având în vedere importanța garantării unui tratament armonizat și echitabil al operatorilor în toate statele membre încă de la începutul perioadei de programare, prezentul regulament ar trebui să intre în vigoare în ziua următoare datei publicării sale și să se aplice începând cu prima zi a perioadei de eligibilitate din cadrul FEPAM, și anume 1 ianuarie 2014,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Obiectul și sfera de aplicare
Prezentul regulament se aplică cererilor de sprijin din partea FEPAM și identifică perioada în care cererile înaintate de operatorii care au efectuat acțiunile menționate la articolul 10 alineatul (1) literele (a) și (b) din Regulamentul (UE) nr. 508/2014 sau la articolul 10 alineatul (3) din același regulament sunt declarate inadmisibile (denumită în continuare „perioada de inadmisibilitate”).
Articolul 2
Definiții
În sensul prezentului regulament:
1.
„puncte de încălcare” înseamnă puncte atribuite operatorului unei nave de pescuit în contextul sistemului de puncte pentru încălcări grave prevăzut la articolul 92 din Regulamentul (CE) nr. 1224/2009;
2.
„operator” înseamnă un operator, astfel cum este definit la articolul 4 punctul 30 din Regulamentul (UE) nr. 1380/2013, care depune o cerere pentru sprijin din partea FEPAM.
CAPITOLUL II
DURATA ȘI DATA DE ÎNCEPERE A PERIOADEI DE INADMISIBILITATE
Articolul 3
Inadmisibilitatea cererilor depuse de operatori care au comis încălcări grave în temeiul articolului 42 alineatul (1) din Regulamentul (CE) nr. 1005/2008 al Consiliului (6) sau al articolul 90 alineatul (1) din Regulamentul (CE) nr. 1224/2009
(1) În cazul în care o autoritate competentă a stabilit că un operator a comis o încălcare gravă în temeiul articolului 42 alineatul (1) din Regulamentul (CE) nr. 1005/2008 sau al articolului 90 alineatul (1) din Regulamentul (CE) nr. 1224/2009, cererile pentru sprijin din partea FEPAM înaintate de către operatorul respectiv sunt inadmisibile pentru o perioadă de 12 luni.
(2) Prin derogare de la alineatul (1), în cazul în care un stat membru, în temeiul articolului 42 alineatul (1) litera (a) din Regulamentul (CE) nr. 1005/2008, atribuie puncte de încălcare pentru încălcări grave din seria celor enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011, se aplică următoarele reguli:
(a)
dacă punctele de încălcare acumulate de un operator pentru o navă de pescuit sunt mai puține de 9, cererile pentru sprijin din partea FEPAM depuse de către operatorul respectiv sunt admisibile;
(b)
dacă numărul de puncte de încălcare acumulate de un operator pentru o navă de pescuit se ridică la 9, perioada de inadmisibilitate este de 12 luni;
(c)
fiecare punct de încălcare atribuit în plus față de punctele acumulate de un operator în raport cu o navă de pescuit conform literei (b) are ca rezultat adăugarea unei perioade suplimentare de inadmisibilitate de 1 lună.
(3) Data de începere a perioadei de inadmisibilitate este data primei decizii oficiale formulate de către o autoritate competentă care stabilește că s-a comis o încălcare gravă în sensul articolului 42 alineatul (1) din Regulamentul (CE) nr. 1005/2008 sau al articolului 90 alineatul (1) din Regulamentul (CE) nr. 1224/2009.
În scopul calculării perioadei de inadmisibilitate, se iau în considerare numai infracțiunile grave comise începând cu 1 ianuarie 2013 și pentru care s-a luat o decizie în sensul paragrafului de mai sus începând cu acea dată.
(4) Cu toate acestea, în sensul alineatului (2), data de începere a perioadei de inadmisibilitate este data primei decizii oficiale luate de o autoritate competentă care atribuie puncte de încălcare unui operator în temeiul articolului 126 alineatul (4) din Regulamentul de punere în aplicare (UE) nr. 404/2011 și care are ca rezultat atribuirea unui număr total de cel puțin 9 puncte de încălcare pentru operatorul respectiv în raport cu o navă de pescuit.
În scopul calculării perioadei de inadmisibilitate, se iau în considerare numai punctele acumulate pentru încălcări comise începând cu 1 ianuarie 2013 și atribuite printr-o decizie oficială luată începând cu acea dată.
Articolul 4
Inadmisibilitatea cererilor depuse de operatori incluși în lista de nave INN a Uniunii sau ale căror nave se află sub pavilionul unor țări terțe necooperante
(1) Perioada de inadmisibilitate pentru un operator a cărui navă de pescuit este inclusă pe lista navelor implicate în activități de pescuit ilegal, nedeclarat și nereglementat (INN) întocmită de Uniune, astfel cum se menționează la articolul 27 din Regulamentul (CE) nr. 1005/2008, este reprezentată de întreaga perioadă în decursul căreia nava de pescuit este inclusă în această listă și, în orice caz, nu este mai scurtă de 24 luni de la data includerii pe listă.
(2) Operatorii ale căror nave de pescuit se află sub pavilionul unor țări identificate drept țări terțe necooperante, astfel cum se prevede la articolul 33 din Regulamentul (CE) nr. 1005/2008, sunt inadmisibili pe parcursul întregii perioade în care țara respectivă este inclusă pe listă și, în orice caz, pentru o perioadă de cel puțin 12 luni.
(3) Data de începere a perioadei de inadmisibilitate este data intrării în vigoare a Regulamentului (UE) nr. 468/2010 al Comisiei (7) de stabilire a listei de nave de pescuit INN a Uniunii sau a Deciziei de punere în aplicare 2014/170/UE a Consiliului (8) de stabilire a unei liste a țărilor terțe necooperante sau data unei modificări aduse acestui regulament sau acestei decizii prin care o navă de pescuit sau o țară este adăugată pe o astfel de listă.
Articolul 5
Inadmisibilitatea cererilor depuse de operatori care au comis fraude legate de FEP sau FEPAM
(1) În cazul în care se constată de către o autoritate competentă că un operator a comis o fraudă legată de FEP sau de FEPAM, toate cererile pentru sprijin din partea FEPAM înaintate de către operatorul respectiv sunt inadmisibile de la data primei decizii oficiale de stabilire a fraudei, conform definiției de la articolul 1 din Convenția privind protejarea intereselor financiare ale Comunităților Europene (9).
(2) Perioada de inadmisibilitate durează până la sfârșitul perioadei de eligibilitate în cadrul FEPAM, astfel cum se prevede la articolul 65 alineatul (2) din Regulamentul (UE) nr. 1303/2013.
CAPITOLUL III
DISPOZIȚII COMUNE
Articolul 6
Calcularea perioadei de inadmisibilitate atunci când operatorul deține mai multe nave de pescuit
(1) În cazul în care un operator deține sau controlează mai multe nave de pescuit, perioada de inadmisibilitate pentru cererile depuse de operatorul respectiv se determină separat în raport cu fiecare navă de pescuit, în conformitate cu articolul 3 sau cu articolul 4.
(2) Cu toate acestea, cererile pentru sprijin din partea FEPAM depuse de operatorul respectiv sunt, de asemenea, inadmisibile:
(a)
dacă cererile depuse pentru mai mult de jumătate din navele de pescuit deținute sau controlate de operatorul respectiv sunt inadmisibile pentru sprijin din partea FEPAM în temeiul articolului 3 și al articolului 4; sau
(b)
dacă, în cazul unor încălcări grave în temeiul articolului 42 alineatul (1) litera (a) din Regulamentul (CE) nr. 1005/2008 enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011, numărul mediu de puncte de încălcare atribuite pentru fiecare navă de pescuit deținută sau controlată de către operator este de minimum 7.
(3) Prin derogare de la alineatele (1) și (2), în cazul în care o încălcare gravă comisă de un operator nu se referă la niciuna dintre navele de pescuit deținute sau controlate de operatorul în cauză, toate cererile pentru sprijin din partea FEPAM depuse de către operatorul respectiv sunt inadmisibile.
Articolul 7
Transferul de proprietate
(1) În cazul vânzării sau al altui tip de transfer de proprietate asupra unei nave de pescuit, perioada de inadmisibilitate care îl privește pe operatorul care transferă nava de pescuit, rezultată din încălcări grave comise anterior transferului de proprietate, nu este transferată către noul operator. Inadmisibilitatea cererilor înaintate de către noul operator nu poate rezulta decât în urma unor noi încălcări grave comise de acest nou operator.
(2) Cu toate acestea, dacă se atribuie puncte de încălcare pentru încălcări grave, în sensul articolului 42 alineatul (1) litera (a) din Regulamentul (CE) nr. 1005/2008, enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011, comise înaintea transferului de proprietate asupra navei de pescuit, aceste puncte vor fi luate în considerare pentru calcularea perioadei de inadmisibilitate a noului operator, în conformitate cu articolul 3 alineatul (2) și cu articolul 6 alineatul (2) litera (b), în cazul în care operatorul respectiv comite o nouă încălcare gravă în temeiul articolului 42 alineatul (1) litera (a) din Regulamentul (CE) nr. 1005/2008 din seria celor enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011.
Articolul 8
Retragerea definitivă a licenței de pescuit
Prin derogare de la articolul 6, în cazul în care licența de pescuit a unui operator a fost definitiv retrasă pentru oricare dintre navele de pescuit deținute sau controlate de operatorul în cauză:
(a)
în conformitate cu articolul 129 alineatul (2) din Regulamentul de punere în aplicare (UE) nr. 404/2011; sau, dacă este cazul
(b)
ca rezultat al sancțiunilor pentru încălcări grave impuse de statele membre în conformitate cu articolul 45 din Regulamentul (CE) nr. 1005/2008,
toate cererile depuse de operatorul în cauză sunt inadmisibile pentru sprijin din partea FEPAM începând cu data retragerii și până la sfârșitul perioadei de eligibilitate, după cum se prevede la articolul 65 alineatul (2) din Regulamentul (UE) nr. 1303/2013.
Articolul 9
Revizuirea perioadei de inadmisibilitate
Cu condiția să dureze cel puțin 12 luni în total, perioada de inadmisibilitate:
(a)
se reduce în cazul unor încălcări grave în temeiul articolului 42 alineatul (1) litera (a) din Regulamentul (CE) nr. 1005/2008 enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011 cu 2 luni dacă se șterg 2 puncte de încălcare în conformitate cu articolul 133 alineatul (3) din Regulamentul de punere în aplicare (UE) nr. 404/2011 pentru astfel de încălcări grave;
(b)
se prelungește cu 12 luni pentru fiecare nouă încălcare gravă comisă de operator în cursul perioadei de inadmisibilitate în temeiul articolului 42 alineatul (1) din Regulamentul (CE) nr. 1005/2008 sau al articolului 90 alineatul (1) din Regulamentul (CE) nr. 1224/2009; sau
(c)
prin derogare de la prevederile stabilite la litera (b), se prelungește în conformitate cu normele prevăzute la articolul 3 alineatul (2) litera (c) pentru fiecare nouă încălcare gravă comisă de operator în cursul perioadei de inadmisibilitate în temeiul articolului 42 alineatul (1) litera (a) din Regulamentul (CE) nr. 1005/2008 enumerate la punctele 1, 2 și 5 din anexa XXX la Regulamentul de punere în aplicare (UE) nr. 404/2011.
CAPITOLUL IV
DISPOZIȚII FINALE
Articolul 10
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2014.

Labels: 15
5
6